
11-25/MOC-00035. Erabakia, zeinaren bidez berriro gaitzesten baitu Errusiako armadak 2022ko otsailaren 24an Ukraina inbaditu izana, eta nazioarteko erkidegoari dei egiten baitio bakea berrezar dezan Europan eta nazioen burujabetza zeharo errespeta dezan
Bizikidetasunaren eta Nazioarteko Elkartasunaren Batzordeak onetsi du
Legebiltzarreko Erregelamenduko 125. artikuluan ezarritakoa betez, agintzen da Nafarroako Parlamentuko Aldizkari Ofizialean argitara dadin Nafarroako Parlamentuko Bizikidetasunaren eta Nazioarteko Elkartasunaren Batzordeak 2025eko martxoaren 19an onetsitako erabakia, zeinaren bidez berriro gaitzesten baitu Errusiako armadak 2022ko otsailaren 24an Ukraina inbaditu izana, eta nazioarteko erkidegoari dei egiten baitio bakea berrezar dezan Europan eta nazioen burujabetza zeharo errespeta dezan. Hona testua:
“Nafarroako Parlamentuak:

1. Berriro gaitzesten du Errusiako armadak 2022ko otsailaren 24an Ukraina inbaditu izana, eta nazioarteko erkidegoari dei egitea bakea berrezar dezan Europan eta nazioen burujabetza zeharo errespeta dezan. 

2. Espainiako Gobernua premiatzen du defenda dezan Europar Batasuneko instituzioak izan behar direla mintzakide nagusia Ukrainarako bake-plan bat epe motzean aurkezte aldera etorkizunean bideratzen diren hartu-eman guztietan, elkarrizketa diplomatikoetan, elkarrizketa-mahaietan eta lantaldeetan; izan ere, Europar Batasuna gatazkan inplikatuta egon da inbasioa gertatu zen une beretik, gatazka gertatzen ari den eremutik gertu dagoelako eta interes legitimoa duelako gatazka berriz ez gertatzeko bermeak eman daitezen, ez dadin berriz gertatu eraso armaturik Europako nazioen artean, jada hiru urtez luzatu den gerra hau ekarri zuen erasoa bezalakorik.
3. Espainiako Gobernua premiatzen du Europar Batasuneko estatuen aitzinean eta, oro har, nazioarteko komunitatearen aitzinean ager dadin  honako bi printzipio nagusiekiko errespetuan oinarritzen den bake-akordio ororen defendatzaile sutsu gisa:

a. Ukrainaren lurralde-osotasuna.

b. Bermatzea elkarrizketan oinarritutako konponbide batek ez duela baldintzatuko Ukrainako nazioak bere aferak libreki bideratzeko duen eskubidea, bere subiranotasuna ezertan kaltetu gabe eta, azken finean, Errusiako agintarien inolako tutoretzarik edo esku-sartzerik gabe”.
Iruñean, 2025eko martxoaren 20an
Lehendakaria:  Unai Hualde Iglesias

